
שלום רב,


הנדון: פנייתך לפי חוק חופש המידע בנושא קרנות מחקרים של בתי חולים ממשלתיים


במענה לפנייתך הריני להשיבך את הדברים הבאים:

1. בכל הנוגע לבקשתך לקבל את הסכמי הפעילות של קרנות המחקרים המצויים בידי משרד הבריאות – אבקש להודיעך על עיכוב במענה לחלק זה בפנייתך בהתאם להוראת סעיף 7(ב) לחוק חופש המידע. 
2. בכל הנוגע לבקשתך לקבל את דוחות תאגידי הבריאות הכלולים למעשה במסגרת סעיף 14 לתקנות יסודות התקציב (כללים לפעולת תאגיד בריאות), תשס"ב-2002:
1. סעיף 14 לתקנות יסודות התקציב (כללים לפעולת תאגיד בריאות), תשס"ב-2002 קובע כי: 
"... (א)	תאגיד בריאות יגיש לשר הבריאות ולמנכ"ל, כל אחד לפי דרישתו, כל מידע או דוח בקשר לפעילותו, במתכונת ובמועדים שנקבעו בדרישה; כמו כן, יגיש תאגיד בריאות לשר הבריאות –
(1)	דוח כספי שנתי מבוקר, בתוך 120 ימים מתום שנת הכספים, ודוח כספי מסוקר, בתוך 60 ימים מתום כל רבעון מרבעוני שנת הכספים;
(2)	דיווח על כל מינוי או הפסקת כהונה של נושא משרה כהגדרתו בחוק החברות, בתוך 30 ימים ממועד המינוי או הפסקת הכהונה;
(3)	דיווח חודשי על רשימת עובדי התאגיד ושכרם, בחלוקה לתחומי עיסוק;
(4)	כל דוח של מבקר הפנים בתאגיד הבריאות ושל ועדת הביקורת שלו, בתוך 30 ימים מן המועד שבו נערך;
(5)	דיווח על היקף פעילותו של תאגיד הבריאות, בכל תחום מתחומי פעילותו – ב-1 בדצמבר של כל שנה.

(ב)	נמסר מידע כהגדרתו בסעיף 7 לחוק הגנת הפרטיות, התשמ"א-1981, במסגרת דיווח כאמור בתקנת משנה (א), יחולו עליו הוראות החוק האמור.
(ג)	לא יגלה אדם כל מידע שנמסר לפי תקנת משנה (א) ושהגיע אליו בתוקף תפקידו, אלא לצורך ביצוע עבודתו ובקשר לתקנות אלה או על פי צו בית משפט...".

2. על כן, בהתאם להוראת סעיף 14(ג) לתקנות כאמור – קיים איסור לפי דין להעביר אליך מידע זה מכוח חוק חופש המידע. נוכח האמור, בקשתך לגבי הדוחות של תאגידי הבריאות הנכללים בתקנות אלו נדחית בהתאם להוראות סעיף 9(א)(4) לחוק חופש המידע, התשנ"ח-1998.
3. יחד עם זאת, נציין כי קיים מידע בנוגע למשכורות של עובדי תאגידי הבריאות, המפורסם באתר החשכ"ל.
4. כמו כן, תאגידי הבריאות הם עמותות/מלכ"רים והדוחות הכספיים שלהם מפורסמים במסגרת חובות הדיווח לרשם העמותות (לדוגמה, באתר "גיידסטאר"). 


בכבוד רב,


ענת אילוז, עו"ד
הממונה על העמדת מידע לציבור

